**Zmluva o dielo**

Číslo objednávateľa: Číslo zhotoviteľa:

uzatvorená podľa ust. § 536 a nasl. Obchodného zákonníka č. 513/1991 Zb.

medzi zmluvnými stranami

**Objednávateľ:**

**Stredná odborná škola**

sídlo: Gemerská 1, 040 11 Košice

IČO: 17078423

zastúpený: Mgr. Ingrid Sedláková, riaditeľka školy

číslo účtu: SK2781800000007000461271

osoba oprávnená vo veciach

obchodných: Mgr. Ingrid Sedláková, riaditeľka školy

technických: Ing. Gabriela Nagyová

(ďalej len ,,**Objednávateľ**“)

**Zhotoviteľ**

obchodné meno: .................................

sídlo: .................................

IČO: .................................

konajúci: .................................

IČ DPH: .................................

DIČ: .................................

číslo účtu: .................................

osoba oprávnená vo veciach

obchodných: .................................

technických: .................................

(ďalej len ,,**Zhotoviteľ**“)

**Preambula**

Objednávateľ ako verejný obstarávateľ na obstaranie predmetu tejto zmluvy použil postup zadávania zákazky podľa zákona č. 343/2015Z. z. o verejnom obstarávaní a o zmene a doplnení niektorých zákonov.

Objednávateľ ako verejný obstarávateľ vyhlásil dňa 19.10.2016 výzvu na predkladanie ponúk v rámci postupu zadávania zákazky vyhláseného výzvou na predkladanie ponúk uverejnenou na web stránke verejného obstarávateľa.

Druh postupu: zákazka s nízkou hodnotou

Názov zákazky: **„Stavebné úpravy odborných učební SOŠ Gemerská 1 - VÝMENA VZT“**

Druh zákazky: stavebné práce

Na základe výsledkov verejného obstarávania sa Objednávateľ ako verejný obstarávateľ

a Zhotoviteľ ako úspešný uchádzač dohodli na uzatvorení tejto zmluvy:

**Článok I**

**Predmet zmluvy**

**1.1** Zhotoviteľ sa zaväzuje na svoje náklady a na svoje nebezpečenstvo riadne a včas vykonať pre Objednávateľa Dielo vymedzené v tejto **Zmluve o dielo** (ďalej aj „**Zmluva**“) v rozsahu podľa dokumentácie v zmysle bodu 1.2 Zmluvy a podľa podmienok dohodnutých v tejto Zmluve. Objednávateľ sa zaväzuje riadne a včas zhotovené dielo v súlade so Zmluvou prevziať a zaplatiť dohodnutú cenu za jeho vykonanie podľa platobných podmienok dohodnutých v Zmluve.

**1.2** Priorita dokumentov, ktoré tvoria túto Zmluvu**:**

1. Zmluva o dielo vrátane jej príloh a súčastí,

2. prípadné vysvetlenia v rámci verejného obstarávania na predmet Zmluvy,

3. výzva na predkladanie ponúk zo dňa 19.10.2016 vrátane jej príloh,

4. ponuka Zhotoviteľa ako úspešného uchádzača predložená v rámci postupu zadávania zákazky, výsledkom ktorej je táto Zmluva.

Dokument s nižším číslom priority je nadradený dokumentu s vyšším číslom priority pri akomkoľvek výklade tejto Zmluvy**.** Skutočnosť, že akýkoľvek z podkladov tejto Zmluvy podľa tohto bodu nie je fyzicky pripojený k Zmluve, ale na túto Zmluvu len odkazuje, nemá vplyv na to, že je súčasťou Zmluvy.

**1.3**Dielom sa na účely Zmluvy rozumie **Realizácia novej vzduchotechniky pre budúcu prevádzku odborných učební a s tým súvisiace stavebné úpravy na 1. NP v SOŠ Gemerská 1, Košice v rozsahu a za podmienok podľa bodu 1.2.**

**1.4** Zhotoviteľ vyhlasuje a podpisom tejto zmluvy potvrdzuje, že je riadne oboznámený s rozsahom a povahou Diela a že správne vyhodnotil a ocenil všetky práce trvalého či dočasného charakteru, ktoré sú nevyhnutné pre riadne splnenie jeho záväzkov podľa tejto zmluvy a že pri predložení svojej ponuky:

1.4.1 prevzal od Objednávateľa podklady v rozsahu podľa bodu 1.2 a dôkladne ich pri vynaložení odbornej starostlivosti prekontroloval s tým, že tieto podklady neobsahujú žiadne prekážky vykonania Diela, ktoré mohol zistiť pri vynaložení odbornej starostlivosti;

1.4.2 preveril miestne podmienky na mieste, kde sa bude nachádzať Stavenisko*;* zahrnul všetky technické a dodacie podmienky do kalkulácie Ceny za Dielo;

1.4.3 neexistujú akékoľvek iné požiadavky Zhotoviteľa okrem tých, ktoré sú uvedené v tejto Zmluve a ktoré Zhotoviteľ uplatnil v procese vysvetľovania súťažných podkladov v rámci verejného obstarávania.

**1.5** Zhotoviteľ sa zaväzuje vykonať Dielo vo vlastnom mene a na vlastnú zodpovednosť.

**1.6** Zhotoviteľ sa zaväzuje znášať akékoľvek ďalšie prekážky a zmeny, ktoré neboli zhotoviteľom uplatnené podľa bodov 1.4.1, 1.4.2 a 1.4.3 na vlastné nebezpečenstvo a vlastné náklady bez akéhokoľvek dopadu na zmenu ceny za dielo podľa tejto zmluvy.

**Článok II**

**Miesto a čas plnenia**

**2.1** Miestom plnenia je: **Gemerská 1, 040 11 Košice, parcela č. 510/18,**

**2.2** Zhotoviteľ sa zaväzuje zhotoviť (vykonať a ukončiť) Dielo podľa tejto Zmluvy najneskôr do 10 týždňov od prevzatia staveniska.

**2.3** Dielo sa považuje za riadne ukončené dňom podpísania „Zápisnice o odovzdaní a prevzatí Diela“ po splnení podmienok podľa v článku IX Zmluvy. Riadnym zhotovením a ukončením Diela sa rozumie taký stav Diela, v ktorom má Dielo všetky vlastnosti vyplývajúce zo Zmluvy a jej súčastí Zmluvy podľa bodu 1.2 Zmluvy.

**2.4** Ak Zhotoviteľ pripraví Dielo na odovzdanie pred dohodnutým termínom, zaväzuje sa Objednávateľ toto Dielo, prevziať aj v skoršom ponúknutom termíne bez finančného zvýhodnenia.

**2.5** V prípade omeškania Objednávateľa s odovzdaním staveniska predlžuje sa termín ukončenia a odovzdania Diela o rovnaký počet dní, ako trvalo omeškanie Objednávateľa.

**2.6** Zhotoviteľ má právo na posunutie termínov podľa Zmluvy, ako aj termínu ukončenia, z

nasledovných dôvodov:

2.6.1 prerušenie zhotovovania Diela podľa tejto Zmluvy,

2.6.2 omeškanie Objednávateľa s plnením povinností podľa tejto Zmluvy, ktoré bráni Zhotoviteľovi v zhotovovaní Diela.

**2.7** Termíny podľa Zmluvy, ako aj termín ukončenia zo zákonných dôvodov alebo z dôvodov uvedených v Zmluve, sa predlžujú o primeraný čas a/alebo čas trvania omeškania, a v prípade prerušenia podľa bodu 3.1 tejto Zmluvy tiež o čas potrebný na opätovné začatie vykonávania Diela (jeho časti), ak nie je pre konkrétny dôvod výslovne uvedené inak.

**2.8** Objednávateľ sa zaväzuje poskytnúť Zhotoviteľovi potrebné spolupôsobenie pre dodržanie dohodnutých termínov. Na plnenie povinností, ktoré sú obsahom spolupôsobenia, Objednávateľ poverí svojich zamestnancov.

**Článok III**

**Prerušenie prác na Diele a zmeny Diela**

**3.1** V odôvodnených prípadoch je Objednávateľ oprávnený dať Zhotoviteľovi pokyn na prerušenie prác na Diele alebo jeho časti. Zhotoviteľ sa zaväzuje bez zbytočného odkladu urobiť všetky potrebné opatrenia na prerušenie, t. j. dočasné zastavenie prác na Diele alebo jeho časti, na zabezpečenie ochrany života a zdravia na stavenisku a na ochranu Diela.

**3.2** Objednávateľ je povinný nahradiť Zhotoviteľovi účelné a preukázateľné náklady spojené s prerušením a opätovným začatím prác na Diele alebo jeho časti, alebo s predĺžením týchto prác, s výnimkou nasledovných prípadov:

3.2.1 ak prerušenie je nutné z dôvodu nepredvídateľných okolností nezávislých a nezapríčinených Zhotoviteľom alebo Objednávateľom (ako napríklad potreba archeologického výskumu),

3.2.2 ak je prerušenie nutné z dôvodu porušenia povinností Zhotoviteľa,

3.2.3 ak je prerušenie nutné z dôvodu nepredvídateľných nepriaznivých poveternostných podmienok (ako napríklad záplavy, zosuvy pôdy a podobne nezapríčinených Zhotoviteľom alebo Objednávateľom). Zmluvné strany sa dohodli, že aplikácia tohto dôvodu sa vzťahuje výlučne na prekážky týkajúce sa nepriaznivých poveternostných podmienok, ktoré nie je vzhľadom na príslušné ročné obdobie realizácie Diela a miesto realizácie Diela možné predpokladať.

**3.3** Zmluvné strany sa dohodli, že Zhotoviteľ nie je oprávnený jednostranne prerušiť realizáciu Diela bez súhlasu Objednávateľa alebo prípadne pokynu podľa bodu 3.1 tejto Zmluvy, pokiaľ ďalej nie je uvedené inak.

**Článok IV**

**Stavenisko**

**4.1** Staveniskom sa na účely tejto Zmluvy rozumie priestor, ktorý je počas zhotovovania Diela určený na vykonávanie prác smerujúcich k zhotoveniu Diela, na uskladňovanie jednotlivých prvkov Diela a stavebných výrobkov, príp. materiálu, pracovného náradia a iných zariadení potrebných na vykonanie Diela.

**4.2** Zhotoviteľ sa zaväzuje prevziať stavenisko do 15 dní od vyzvania Objednávateľom. Zhotoviteľ je následne povinný na stavenisku zabezpečiť v rozsahu a v stave potrebnom a vhodnom pre vykonávanie Diela v termínoch predvídaných časovým harmonogramom na začatie prác na konkrétnej časti Diela okrem vybavenia a zariadenia staveniska (zariadenia, nástroje, náradie, stavebný materiál a iné príslušenstvo potrebné na zhotovenia Diela) najmä:

4.2.1. aby na stavenisko nemali prístup nepovolané osoby, pričom za nepovolané osoby sa budú považovať všetky osoby s výnimkou zamestnancov niektorej zo Zmluvných strán alebo osoby poverené niektorou zo Zmluvných strán výkonom činností v súvislosti so zhotovovaním Diela, prípadne iné osoby, ktoré na vstup na stavenisko oprávňuje všeobecne záväzný právny predpis,

4.2.2. aby tretími osobami nedošlo k obmedzeniu činnosti Zhotoviteľa, ani k poškodzovaniu neodovzdanej časti Diela z ich strany, pričom Zhotoviteľ zodpovedá za všetky škody, ktoré týmto vzniknú.

**4.3** Prevádzkové, sociálne, prípadne aj výrobné zariadenie staveniska si zabezpečuje Zhotoviteľ. Náklady na prevádzkovanie, údržbu a vypratanie zariadenia staveniska sú súčasťou Zmluvnej ceny.

**4.4** Zhotoviteľ zabezpečí na svoje náklady v prípade potreby stráženie staveniska. Na stavenisko môžu vstupovať aj poverení zamestnanci Objednávateľa a kontrolné orgány.

**4.5** Nebezpečenstvo vzniku škody na stavenisku alebo jeho časti znáša Zhotoviteľ.

**4.6** Zhotoviteľ je povinný v súvislosti s vykonaním Diela zabezpečiť najmä:

4.6.1 odvoz a likvidáciu odpadu,

4.6.2 poriadok a čistotu na stavenisku a v jeho okolí,

4.6.3 bezpečnosť a ochranu zdravia všetkých osôb nachádzajúcich sa na odovzdanej časti staveniska, poučenie osôb nachádzajúcich sa na odovzdanej časti staveniska o bezpečnosti a ochrane zdravia a požiarnej ochrane staveniska a Diela,

4.6.4 predchádzanie škodám na majetku tretích osôb.

**4.7** Pokiaľ sa Zmluvné strany nedohodnú inak, Objednávateľ zabezpečí možnosť pripojenia na existujúce rozvody energií za účelom dodávky všetkých energií, ktoré sú nevyhnutné na zhotovenie Diela (najmä voda, elektrina) prostredníctvom samostatných zariadení na meranie odberu energií a to na náklady Zhotoviteľa. Náklady spojené s odberom energií podľa predchádzajúcej vety, ktoré boli vynaložené Objednávateľom, budú Objednávateľovi refundované Zhotoviteľom najneskôr do uplynutia lehoty splatnosti konečnej faktúry. Náklady so zabratím verejného priestranstva sú zahrnuté v cene Diela.

**4.8** Zhotoviteľ je povinný udržiavať stavenisko tak, aby v prípade potreby vykonania niektorých prác tretími osobami na náklady Zhotoviteľa, alebo v prípade vykonávania prác Subdodávateľmi, mohli títo na ňom začať práce podľa projektu a/alebo v prácach riadne pokračovať.

**4.9** V prípade, že sa v priestore staveniska vyskytnú prekážky, ktoré vznikli nezávisle na vôli, alebo konaní Zmluvných strán a objektívne bránia postupu prác (napríklad extrémne poveternostné podmienky, potreba realizácie archeologického prieskumu) podľa bodov 3.2.1 a 3.2.3 Zhotoviteľ je povinný existenciu týchto skutočností bez zbytočného odkladu oznámiť Objednávateľovi. Po dobu trvania prekážky je Zhotoviteľ povinný prerušiť výkon stavebných prác na zhotovovanom Diele. Po túto dobu Zhotoviteľ nie je v omeškaní so splnením záväzku podľa tejto Zmluvy za predpokladu splnenia oznamovacej povinnosti. V prípade, že existencia vyššie uvedených objektívnych skutočností nebude zo strany Zhotoviteľa oznámená bez zbytočného odkladu, doba podľa predchádzajúcej vety začne plynúť až po doručení oznámenia Objednávateľovi.

**4.10** Zhotoviteľ vyprace stavenisko vrátane svojich strojov, nástrojov, zariadení a materiálov najneskôr jeden deň pred odovzdaním Diela, ak sa Zmluvné strany nedohodnú inak. O takejto dohode musí byť vykonaný zápis v stavebnom denníku podpísaný povereným zástupcom Objednávateľa.

**4.11**Zhotoviteľ zabezpečí v prípade potreby zameranie a vyznačenie podzemných inžinierskych sietí, vytýčenie stavby a jej označenie, povolenie na zabratie (zaujatie) verejného priestranstva, zvláštne užívanie verejných komunikácií a verejnej zelene, zameranie stavby po jej realizácii a dokumentáciu skutočného vyhotovenia stavby, pričom sa má za to, že náklady s tým súvisiace sú zahrnuté v cene Diela.

**Článok V**

**Stavebný denník**

**5.1** Zhotoviteľ sa zaväzuje viesť stavebný denník na stavenisku v zmysle platných právnych predpisov, resp. podľa pokynov Objednávateľa odo dňa začatia prác na Diele až do dňa zhotovenia a odovzdania Diela.

**5.2** Účelom vedenia stavebného denníka je možnosť kontroly priebehu zhotovovania Diela zo strany Objednávateľa. Stavebný denník bude na stavenisku nepretržite k dispozícii tak, aby bolo možné doňho vykonávať zápisy a aby Objednávateľ mohol priebežne kontrolovať uskutočňovanie Diela.

**5.3** Zápisy do stavebného denníka vykonávajú za Zhotoviteľa osoby poverené Zhotoviteľom. Objednávateľ je povinný sledovať obsah denníka a zápisom pripájať svoje stanovisko (súhlas, námietky a pod.) za predpokladu, že stanovisko je vzhľadom na charakter zápisu potrebné. K záznamom Zhotoviteľa sa Objednávateľ v prípade potreby písomne záväzne vyjadrí v lehote troch pracovných dní odo dňa vykonania zápisu. Túto povinnosť má aj Zhotoviteľ v prípade zápisov v stavebnom denníku vykonaných poverenými osobami Objednávateľa a to v rovnakej lehote.

**5.4** V priebehu pracovného času musí byť denník na stavenisku trvale prístupný. Vedenie denníka sa končí odovzdaním a prevzatím Diela. Pri prípadnom prerušení prác z dôvodu, že Zhotoviteľ nemôže pokračovať v prácach pre okolnosti, ktoré nie sú na jeho strane, Zhotoviteľ v stavebnom denníku zdokumentuje stav rozpracovanosti Diela. Zhotoviteľ preukáže Objednávateľovi čiastkové plnenie zápisom v stavebnom denníku.

**5.5** Zhotoviteľ sa zaväzuje najmenej päť pracovných dní pred odovzdaním Diela podľa tejto Zmluvy vyzvať Objednávateľa na jeho prevzatie zápisom do stavebného denníka a o tejto skutočnosti zaslať Objednávateľovi správu bez zbytočného odkladu.

**Článok VI**

**Cena Diela**

**6.1** Objednávateľ sa zaväzuje, že za vykonanie Diela zaplatí Zhotoviteľovi cenu za Dielo. Právo Zhotoviteľa na zaplatenie ceny Diela vzniká na základe daňového dokladu (faktúry) vystavenej v súlade s postupom podľa Zmluvy a Objednávateľ sa zaväzuje cenu Diela uvedeným spôsobom Zhotoviteľovi zaplatiť v zmysle platobných podmienok podľa Zmluvy.

**6.2** Cena za zhotovenie Diela je stanovená dohodou Zmluvných strán je pevná a nemenná.

**6.3** Na základe ponuky Zhotoviteľa ako úspešného uchádzačaje cena Diela v súlade s výsledkom verejného obstarávania vo výške:

Cena Diela bez DPH: ................... EUR (slovom:..........................)

DPH 20%: ................... EUR

**Celková cena Diela: ................... EUR (slovom: ........................)**

**6.4** Celková cena Diela je vypočítaná ako súčet všetkých položiek určených súťažnými podkladmi a ponukou, ktorú Zhotoviteľ ponúkol v rámci verejného obstarávania po oboznámení sa s podmienkami vykonania Diela.

**6.5** V celkovej cene Diela sú zahrnuté všetky personálne náklady Zhotoviteľa (poistenie pracovníkov a pod.) a náklady na udržanie, resp. v prípade potreby na zvýšenie produktivity práce (nadčasy, práce cez dni pracovného voľna a sviatky a pod.).

**6.6** Jednotkové ceny jednotlivých položiek sú maximálne a nemenné tak, ako sú uvedené v cenovej ponuke Zhotoviteľa. V prípade, že sa v priebehu realizácie Diela zistí, že vo výkaze výmer neboli uvedené niektoré položky, ktoré sú ale zrejmé z výzvy na predkladanie ponúk (predmet zákazky) a ktoré sú nevyhnutné na vykonanie Diela podľa tejto Zmluvy, nebudú tieto práce uznané ako práce navyše a Zhotoviteľ je povinný ich vykonať na vlastné náklady.

**6.7** Celková cena za Dielo zahŕňa všetky náklady Zhotoviteľa, ktoré je Zhotoviteľ povinný vynaložiť súvislosti so zhotovením Diela podľa tejto Zmluvy, najmä:

6.7.1 náklady na riadne zhotovenie a ukončenie Diela, dane, clá, licenčné poplatky, odvody;

6.7.2 náklady opatrení na ochranu životného prostredia, zabezpečenie bezpečnosti;

6.7.3 náklady na skúšky a vyhodnotenie akosti, náklady na skúšobné merania, kontroly,

odborný dozor, meracie zariadenia, vzorky a odborné posudky;

6.7.4 náklady na zabezpečenie návodov a manuálov k prevádzke a údržbe, ako aj nákladov súvisiace so zaškolením pracovníkov alebo budúcich užívateľov, ak si to vyžaduje charakter Diela;

6.7.5 náklady spojené so zárukou,

6.7.6 náklady na energie.

**6.8** Zhotoviteľ sa nemôže odvolávať na svoje chyby, opomenutia a omyly, alebo akúkoľvek príčinu za účelom žiadania zvýšenia ceny.

**6.9**V prípade vzniku naviac prác budú tieto ocenené podľa jednotkových cien uvedených v ponuke Zhotoviteľa predloženej v rámci zadávania zákazky, výsledkom ktorého je táto Zmluva. Ak v čase vzniku naviac prác budú jednotkové ceny v zmysle referenčného cenníka: CENKROS – cenová úroveň cenníkových databáz 2016 (ďalej len „cenník“) nižšie ako jednotkové ceny podľa predchádzajúcej vety, zmluvné strany sa dohodli, že východiskovými cenami budú ceny podľa v tom čase platného cenníka, pričom pre ocenenie naviac prác nezahrnutých v ponuke Zhotoviteľa sa použijú najnižšie jednotkové ceny podľa v tom čase platného cenníka.

**Článok VII**

**Platobné podmienky**

**7.1** Celkovú cenu za zhotovenie Diela uhradí Objednávateľ na základe daňového dokladu (konečná faktúra), ktorú Zhotoviteľ vystaví v 6 vyhotoveniach a odošle Objednávateľovi po riadnom odovzdaní Diela, pričom lehota splatnosti je 30 dní.

**7.2** Konečná faktúra bude vystavená bezodkladne po riadnom odovzdaní Diela.

**7.3** Objednávateľ má zádržné právo na 10% z celkovej ceny Diela, a to po dobu dvoch mesiacov odo dňa splatnosti konečnej faktúry pre prípad výskytu drobných vád a nedorobkov, ktoré nebránia riadnemu, plynulému a bezpečnému užívaniu dokončeného Diela. Zadržanú časť finančných prostriedkov podľa predchádzajúcej vety vyplatí Objednávateľ Zhotoviteľovi najneskôr do 7 pracovných dní odo dňa uplynutia dojednanej lehoty, resp. pokiaľ v tejto lehote nebudú drobné vady a nedorobky odstránené, do 7 pracovných dní odo dňa odstránenia týchto vád a nedorobkov.

**7.4.** Zmluvné strany sa dohodli, že Objednávateľ má právo zo zadržanej sumy podľa predchádzajúceho bodu na započítanie svojich nárokov voči Zhotoviteľovi; najmä na zaplatenie zmluvných pokút podľa tejto Zmluvy alebo nárokov Objednávateľa na náhradu škody vzniknutej v dôsledku konania alebo opomenutia Zhotoviteľa. Bez ohľadu na znenie predchádzajúcej vety má Objednávateľ právo na započítanie akýchkoľvek svojich nárokov voči nárokom Zhotoviteľa, ktoré Zhotoviteľovi vzniknú voči Objednávateľovi podľa tejto Zmluvy.

**7.5**Konečná faktúra predstavuje celkové finančné vysporiadanie Diela. V konečnej faktúre budú vysporiadané všetky záväzky Objednávateľa uhradiť cenu Diela. Ustanovenie bodu 7.3 tým nie je dotknuté.

**7.6**Konečná faktúra okrem ďalších náležitostí a príloh uvedených v tejto Zmluve musí obsahovať všetky náležitosti podľa všeobecne záväzných právnych predpisov.

**7.7**Neoddeliteľnou prílohou konečnej faktúry je súpis vykonaných prác overených poverenou osobou Objednávateľa. Prílohou ku konečnej faktúre musí byť dokumentácia, ktorá je potrebná pre riadne užívanie a funkčnosť diela a to najmä:

7.8.1 dokumentácia k prevzatiu Diela (atesty, potvrdenia o zhode, nakladanie s odpadom),

7.8.2 potvrdenie o odstránení zariadenia staveniska, všetkých vád a nedorobkov,

7.8.3 zápisnica o odovzdaní a prevzatí prác.

7.8.4 fotodokumentácia realizovaných prác.

**Článok VIII**

**Podmienky vykonania Diela**

**8.1** Zhotoviteľ vykoná Dielo na vlastné náklady a na vlastné nebezpečenstvo.

**8.2** Zhotoviteľ sa zaväzuje vykonávať Dielo v súlade so Zmluvou, jej súčasťami a pokynmi Objednávateľa.

**8.3** Zhotoviteľ je povinný upozorniť Objednávateľa bez zbytočného odkladu na nevhodnú povahu pokynov daných mu Objednávateľom alebo nevhodnú povahu vecí na vykonanie Diela, ak Zhotoviteľ mohol túto nevhodnosť zistiť pri vynaložení odbornej starostlivosti.

**8.4** Zhotoviteľ sa zaväzuje zabezpečiť všetky prvky a výrobky nevyhnutné pre zhotovenie Diela a dopraviť ich na stavenisko. Cena prvkov a výrobkov, ako aj náklady na dopravenie stavebných výrobkov na stavenisko, ako aj ich uskladnenie na stavenisku alebo prípadne na inom mieste sú zahrnuté v cene za Dielo.

**8.5** Nebezpečenstvo škody na Diele znáša až do dňa jeho protokolárneho odovzdania a prevzatia Zhotoviteľ.

**8.6** Objednávateľ poskytne Zhotoviteľovi potrebnú súčinnosť pre vykonanie Diela. Pod súčinnosťou sa rozumie najmä sprístupnenie a umožnenie vstupu Zhotoviteľa, alebo ním poverených osôb do priestorov, kde sa bude realizovať Dielo (stavenisko), ako aj odovzdanie všetkých dokumentov alebo vyjadrení príslušných orgánov štátnej správy.

**8.7** Zhotoviteľ sa popri iných záväzkoch stanovených v tejto Zmluve tiež zaväzuje:

8.7.1 postupovať pri zhotovení Diela v súlade s právnymi predpismi, právne záväznými

technickými a inými normami, ktoré sa vzťahujú na Dielo,

8.7.2 vykonávať činnosti podľa tejto Zmluvy, v súlade s podkladmi pre túto Zmluvu a podľa pokynov Objednávateľa,

8.7.3 oboznámiť Objednávateľa s Dielom a upozorniť na všetky vady, resp. jeho nedostatky, ktoré by bránili v konečnom užívaní,

8.7.4 rešpektovať upozornenia Objednávateľa a odstraňovať nedostatky, ktoré budú zapísané v stavebnom denníku,

8.7.5 udržiavať na prevzatom stavenisku a priľahlých priestoroch, resp. komunikáciách určených na dopravu materiálu, poriadok a čistotu a odstraňovať odpady a nečistoty, ktoré vznikli pri vykonávaní jeho prác na vlastné náklady,

8.7.6 dodržiavať predpisy vzťahujúce sa na bezpečnosť a ochranu zdravia pri práci,

8.7.7 zaznačiť všetky zmeny v realizácii Diela do dokumentácie zhotovenia Diela, na základe ktorej bolo Dielo vykonané.

8.7.8 vyzvať Objednávateľa na kontrolu všetkých prác, ktoré majú byť zakryté alebo sa stanú neprístupnými, minimálne tri pracovné dni vopred, ak si to technologické podmienky vyžadujú skôr. Zároveň zhotoviteľ zhotoví fotodokumentáciu celého postupu prác. Ak objednávateľ nevykoná kontrolu týchto prác, je zhotoviteľ oprávnený pokračovať v realizácii diela. V prípade, že objednávateľ bude dodatočne požadovať odkrytie týchto prác, je zhotoviteľ povinný odkrytie vykonať na náklady objednávateľa. Pokiaľ sa pri dodatočnej kontrole zistí, že práce neboli riadne vykonané, toto odkrytie bude vykonané na náklady zhotoviteľa. V prípade rozporu ohľadne kvality a rozsahu vykonania stavebných prác zhotoviteľ požiada o písomné stanovisko projektanta,

8.7.9 najneskôr tri (3) dni po prevzatí staveniska odovzdať objednávateľovi zoznam riadiacich pracovníkov (napríklad stavbyvedúci). Zhotoviteľ je povinný najneskôr tri dni pred realizáciu prác, na ktoré je potrebný pracovník s certifikáciou, predložiť objednávateľovi ich zoznam spolu s platným oprávnením (certifikátom alebo iným dokladom osvedčujúcim odbornú spôsobilosť), pričom túto povinnosť má aj v prípade zmien príslušných osôb.

8.7.10 Zhotoviteľ je povinný vytvoriť Objednávateľovi na vykonávanie kontroly primerané podmienky na Stavenisku, poskytnúť mu potrebnú súčinnosť a byť prítomný pri vykonávaní kontroly. Kontrola sa vykonáva vo forme kontrolných dní, a to minimálne jedenkrát za dva týždne alebo individuálne podľa potreby (v prípade dohody poverených zástupcov zmluvných strán). Kontrolné dni budú zvolávané povereným zástupcom Objednávateľa. Zhotoviteľ je povinný na kontrolných dňoch zabezpečiť účasť stavbyvedúceho. V rámci kontrolných dní môžu byť zo strany Objednávateľa uložené Zhotoviteľovi rôzne opatrenia a usmernenia týkajúce sa vykonávania Diela, ktoré bezprostredne nesúvisia s kontrolou spôsobu vykonávania Diela, pričom takéto opatrenia a usmernenia sú pre zmluvné strany záväzné a majú len také účinky, ktoré predpokladá účel tejto Zmluvy.

8.7.11 Nakladať so stavebným odpadom a/alebo iným odpadom, ktorý je vzhľadom na charakter, stav alebo povahu objektívne spôsobilý na prípadné speňaženie a/alebo ďalšie použitie a ktorý je majetkom Objednávateľa podľa pokynov Objednávateľa.

**8.8** Objednávateľ sa popri iných záväzkoch stanovených v tejto Zmluve zaväzuje:

8.8.1 zabezpečiť a včas Zhotoviteľovi doručiť kompletnú potrebnú dokumentáciu,

8.8.2 oznámiť Zhotoviteľovi včas svoje pokyny a prípadné požiadavky k vykonaniu Diela,

**Článok IX**

**Odovzdanie a prevzatie Diela**

**9.1** Riadne a včas zhotovené Dielo je Objednávateľ povinný prevziať. Objednávateľ je oprávnený prevziať Dielo, pokiaľ má drobné vady a nedorobky nebrániace jeho riadnemu užívaniu. Na účely tejto Zmluvy sa vadou rozumie odchýlka v kvalite, rozsahu a parametroch Diela stanovených predloženou sprievodnou dokumentáciou, touto Zmluvou, jej prílohami a súčasťami, zadaním verejného obstarávania a všeobecne záväznými technickými normami a predpismi. Za drobné vady a nedorobky sa považujú nedokončené práce oproti Zmluve, ktorých súhrnná cena nepresahuje 5 % z rozpočtu za predpokladu, že tieto vady nebránia riadnemu užívaniu Diela. Za drobné vady a nedorobky sa nepovažuje nedodanie kompletnej dokumentácie podľa bodu 9.5 tejto Zmluvy.

**9.2** Preberacie konanie po riadnom zhotovení a ukončení Diela podľa Zmluvy, sa začne na základe výzvy Zhotoviteľa na prevzatie Diela spôsobom podľa tejto Zmluvy doručenej Objednávateľovi, a to v deň určený vo výzve. Pokiaľ sa Objednávateľ nemôže zúčastniť preberacieho konania v deň navrhnutý Zhotoviteľom, oznámi to najneskôr v nasledujúci pracovný deň Zhotoviteľovi. Zhotoviteľ určí náhradný termín preberacieho konania, ktorý je pre Zmluvné strany záväzný. V prípade, ak sa Objednávateľ nedostaví v určenom termíne na prevzatie Diela, nie je Zhotoviteľ v omeškaní s odovzdaním Diela.

**9.3** Odovzdanie a prevzatie Diela sa uskutoční v preberacom konaní. O výsledku preberacieho konania sa vyhotoví preberací protokol, ktorého súčasťou bude zoznam drobných vád a nedorobkov odovzdávaného Diela spolu s určením termínu pre ich odstránenie.

**9.4** Preberacie konanie spočíva v komplexnej prehliadke Diela a kontrole výskytu možných vád a nedorobkov Diela. Objednávateľ sa zaväzuje ukončiť prehliadku Diela najneskôr do 10 dní odo dňa začatia preberacieho konania podľa bodu 9.2. Prehliadku diela objednávateľ písomne potvrdí na preberacom protokole, ktorý sa vyhotoví v šiestich rovnopisoch. Preberacie konanie je ukončené podpísaním preberacieho protokolu Objednávateľom a Zhotoviteľom s tým, že Dielo sa považuje za odovzdané ku dňu začatia preberacieho konania.

**9.5** Podmienkou odovzdania a prevzatia Diela je úspešné vykonanie všetkých skúšok predpísaných osobitnými predpismi, záväznými normami, sprievodnou dokumentáciou   
a Zmluvou a jej prílohami. Prevzatie Diela je podmienené odovzdaním týchto dokladov:

9.5.1 atesty od výrobcov, certifikáty v Slovenskom jazyku v štyroch vyhotoveniach,

9.5.2 revízne správy v štyroch vyhotoveniach,

9.5.3 doklady o likvidácii odpadov v štyroch vyhotoveniach,

9.5.4 stavebný denník - originál a tri tlačené kópie a 4 kópie na CD,

9.5.5 súpis zistených vád a nedorobkov a lehoty na ich odstránenie - v šiestich vyhotoveniach,

9.5.6 projekt skutočného vyhotovenia v štyroch vyhotoveniach,

9.5.7 manuál stavby v štyroch vyhotoveniach,

9.5.8 iné doklady, pokiaľ sú potrebné v zmysle všeobecne záväzných právnych predpisov, príp. požiadaviek Objednávateľa v štyroch vyhotoveniach.

**9.6** V prípade ak zhotovené dielo má drobné vady a nedorobky, Zhotoviteľ je povinný odstrániť vady v termíne a za podmienok, ktoré budú dohodnuté v preberacom protokole, pričom sa má za to, že počas lehoty na odstránenie drobných vád a nedorobkov Zhotovenie je v omeškaní s odovzdaním Diela, pokiaľ tieto drobné vady a nedorobky odstráni v lehote do 1 mesiaca. Ak Zhotoviteľ tieto vady neodstráni najneskôr do 1 mesiaca, má Objednávateľ právo odstrániť drobné vady a nedorobky sám alebo ich nechať odstrániť treťou osobou na náklady Zhotoviteľa. Na účely odstránenia drobných vád a nedorobkov podľa tohto bodu sa sumou predstavujúcou náklady Zhotoviteľa rozumie zadržaná časť ceny Diela v zmysle článku VII bod 7.3 Zmluvy. V prípade, ak zadržaná suma nebude postačovať na odstránenie týchto vád, všetky náklady spojené s odstránením drobných vád a nedorobkov hradí Zhotoviteľ, a to bez ohľadu na skutočnosť, či ich odstránenie zabezpečí Zhotoviteľ, alebo bude zabezpečené Objednávateľom alebo treťou osobou určenou Objednávateľom.

**Článok X**

**Zodpovednosť za vady Diela a záruka za akosť Diela**

**10.1** Zhotoviteľ zodpovedá za to, že Dielo alebo jeho časť má v čase odovzdania Diela vlastnosti dohodnuté v Zmluve a jej prílohách, predloženej dokumentácii a právnych predpisoch. Zhotoviteľ zodpovedá za to, že tieto vlastnosti bude mať Dielo počas záručnej doby (záruka za akosť).

**10.2** Zhotoviteľ nezodpovedá za vady vzniknuté v dôsledku nesprávneho používania Diela.

**10.3** Záručná doba za zhotovené Dielo je 5 rokov. Záručná doba začína plynúť dňom podpísania protokolu o odovzdaní a prevzatí Diela Objednávateľom, pričom pre časti Diela, na ktorých boli zistené vady a nedorobky pri odovzdávaní a preberaní Diela začína plynúť záručná doba dňom ich úplného odstránenia.

**10.4** Práva zo zodpovednosti za vady musia byť uplatnené u Zhotoviteľa v záručnej dobe.

**10.5** Zhotoviteľ nezodpovedá za vady Diela spôsobené použitím materiálov, prvkov a výrobkov dodaných a/alebo určených Objednávateľom a/alebo v dôsledku plnenia pokynov Objednávateľa, pokiaľ Zhotoviteľ nemohol túto nevhodnosť zistiť a/alebo na nevhodnosť stavebných výrobkov alebo pokynov Objednávateľa upozornil. Zhotoviteľ však zodpovedá za vady Diela, ktoré vznikli v dôsledku prípadného použitia nevhodných stavebných výrobkov alebo nevhodných pokynov Objednávateľa, na ktorých nevhodnosť Zhotoviteľ Objednávateľa neupozornil. Zhotoviteľ zodpovedá za vady použitých materiálov, prvkov a výrobkov, ktoré zabezpečil, dodal a použil na vytvorenie Diela počas záručnej doby.

**10.6** Vady zhotoveného Diela uplatnené v záručnej dobe je Zhotoviteľ povinný odstrániť bezplatne.

**10.7** Oznámenie vád (reklamácia) musí byť vykonané písomne, elektronickou poštou alebo faxom. Reklamácia musí obsahovať označenia vady, miesta, kde sa vada nachádza a popis, ako sa vada prejavuje.

**10.8** Zhotoviteľ sa zaväzuje, že v každom konkrétnom prípade riadne reklamovanú vadu odstráni spôsobom a v termíne dohodnutom s Objednávateľom. Pokiaľ nebude dohodnuté inak Zhotoviteľ sa zaväzuje začať s odstraňovaním reklamovaných vád bez zbytočného odkladu po doručení reklamácie. Vady sa Zhotoviteľ zaväzuje odstrániť podľa písomnej dohody a závislosti od charakteru konkrétnej vady, vždy však v čo možno najkratšom čase, najneskôr v lehote do 30dní odo dňa doručenia reklamácie. Pokiaľ Zhotoviteľ neodstráni vady v dohodnutej lehote napriek tomu, že sú zrejmé a Objednávateľ vytvoril podmienky na ich odstránenie, má Objednávateľ právo odstrániť vady sám alebo prostredníctvom tretej osoby, a to na náklady Zhotoviteľa. Ustanovenia tejto zmluvy o zmluvnej pokute tým nie sú dotknuté.

**10.9** Zhotoviteľ sa zaväzuje začať s odstraňovaním prípadných porúch a vád ohrozujúcich riadne užívanie Diela do 24 hodín odo dňa doručenia reklamácie.

**10.10** O odstránení reklamovaných porúch a vád bude spísaný protokol, ktorý bude podpísaný oprávnenými zástupcami Zmluvných strán.

**10.11** V prípade, že Zhotoviteľ nezačne s odstraňovaním reklamovaných vád a porúch   
v lehote podľa dohody alebo podľa Zmluvy alebo reklamované vady a poruchy neodstráni   
v lehote podľa Zmluvy alebo dohody Zmluvných strán a Objednávateľ zabezpečí odstránenie vád prostredníctvom tretej osoby na náklady Zhotoviteľa, bude o tejto skutočnosti Zhotoviteľa bezodkladne písomne informovať.

**10.12** Pokiaľ by odstránenie vady bolo spojené s neúmerne vysokými nákladmi a vada by nebránila riadnemu užívaniu Diela, Zmluvné strany sa môžu dohodnúť na primeranej zľave   
z ceny Diela bez odstránenia vady.

**10.13** Zmluvné strany sa dohodli a sú s tým uzrozumené, že za vady, ktoré bránia užívaniu Diela sa bude považovať aj nedodanie dokladov podľa bodu 9.5 tejto Zmluvy.

**Článok XI**

**Vlastníctvo a nebezpečenstvo škody**

**11.1** Vlastníkom zhotoveného Diela, ako aj častí Diela zabudovaných do stavby, je Objednávateľ. Nebezpečenstvo škody na zhotovenom Diele a veci v stavbe zabudovaných znáša až do protokolárneho odovzdania a prevzatia podľa článku IX Zmluvy Zhotoviteľ.

**11.2** Vlastník nezabudovaných vecí, určených k vykonaniu Diela je Zhotoviteľ, pokiaľ ich Objednávateľ už predtým nezaplatil. V prípade, že ich Objednávateľ zaplatil, je vlastníkom nezabudovaných vecí Objednávateľ. Zhotoviteľ nie je oprávnený zo staveniska odviesť akýkoľvek materiál, ktorý je vo vlastníctve Objednávateľa s výnimkou výmeny materiálu reklamovaného pre nekvalitu.

**Článok XII**

**Okolnosti vylučujúce zodpovednosť**

**12.1** Pre účely Zmluvy sa na okolnosti vylučujúce zodpovednosť vzťahuje právna úprava podľa ust. § 374 zákona č. 513/1991 Zb. Obchodného zákonníka.

**Článok XIII**

**Sankcie**

**13.1** V prípade omeškania Zhotoviteľa týkajúceho sa riadneho vykonania Diela podľa tejto Zmluvy alebo v prípade omeškania Zhotoviteľa so splnením akejkoľvek povinnosti podľa tejto Zmluvy (s výnimkou bodu 13.2), uhradí Zhotoviteľ Objednávateľovi zmluvnú pokutu vo výške 0,1 % z celkovej ceny Diela za každý začatý deň omeškania.

**13.2** Ak Zhotoviteľ nezačne s odstraňovaním vád a/alebo neodstráni vady v dohodnutom termíne podľa článku X Zmluvy, zaplatí zmluvnú pokutu vo výške 66,00 EUR (slovom šesťdesiatšesť euro) za každý deň omeškania a za každú vadu samostatne.

**13.3** V prípade omeškania Objednávateľa so zaplatením ceny za Dielo (po splnení platobných podmienok) je Zhotoviteľ oprávnený požadovať úrok z omeškania vo výške podľa všeobecne záväzných právnych predpisov.

**13.4** V prípade zistenia nesúladu Objednávateľom požadovaných a Zhotoviteľom deklarovaných vlastností Diela so skutočnosťou je zhotoviteľ povinný zaplatiť zmluvnú pokutu vo výške 25% z celkovej ceny Diela.

**13.5** Uplatnením sankčných postihov zo strany Objednávateľa voči Zhotoviteľovi nezaniká povinnosť Zhotoviteľa nahradiť Objednávateľovi všetky škody, ktoré mu vzniknú v súvislosti porušením povinností Zhotoviteľa podľa tejto Zmluvy a/alebo ostatných všeobecne záväzných právnych predpisov.

**13.6** Zaplatením zmluvnej pokuty nie je dotknutý nárok na náhradu škody prevyšujúci výšku zmluvnej pokuty.

**Článok XIV**

**Zodpovednosť za škodu**

**14.1** Zhotoviteľ je odo dňa odovzdania staveniska do odovzdania riadne ukončeného Diela povinný predchádzať škodám a počínať si tak, aby pri vykonávaní Diela nedochádzalo ku škodám na zdraví, majetku, prírode a životnom prostredí.

**14.2** Zhotoviteľ zodpovedá za všetky škody vzniknuté Objednávateľovi alebo tretím osobám, pokiaľ tieto škody vzniknú z dôvodu porušenia všeobecne záväzných právnych predpisov alebo v súvislosti s prevádzkovou činnosťou Zhotoviteľa a taktiež za škody na vznikajúcich alebo existujúcich objektov susediacich so stavbou a na vonkajšom vybavení, káblových vedeniach, inžinierskych sieťach a pod. Zhotoviteľ sa zaväzuje takto vzniknuté škody nahradiť v lehote do 30 dní od doručenia písomnej výzvy Objednávateľa na ich náhradu.

**14.3** Zhotoviteľ nesmie bez súhlasu Objednávateľa zastaviť práce alebo opustiť stavenisko, v opačnom prípade je povinný nahradiť škodu, ktorá týmto Objednávateľovi vznikla. Opustením staveniska sa rozumie odstránenie zariadenia staveniska, nevykonávanie stavebných prác, resp. prác, ktorých výsledkom má byť vykonanie Diela po dobu dlhšiu ako 7 dní, pokiaľ nevykonávanie uvedených prác nie je následkom prerušenia prác podľa Zmluvy, alebo iné konanie, resp. opomenutie konania, z ktorého je zrejmé, že Zhotoviteľ nebude ďalej pokračovať v zhotovení Diela.

**Článok XV**

**Trvanie a zánik Zmluvy**

**15.1** Zmluva sa uzatvára na dobu určitú, a to do času riadneho odovzdania Diela. Tým nie sú dotknuté ustanovenia o záručnej dobe a z toho vyplývajúce práva a povinnosti Zmluvných strán ako aj ustanovenia o zmluvnej pokute a náhrade škody.

**15.2** Zmluvné strany môžu ukončiť zmluvný vzťah písomnou dohodou, pričom v takejto dohode musí byť uvedený spôsob vysporiadania ich záväzkov vyplývajúcich zo Zmluvy.

**15.4** Zhotoviteľ je oprávnený písomne odstúpiť od Zmluvy ako pri podstatnom porušení Zmluvy z nasledovných dôvodov:

15.4.1 Objednávateľ požaduje také vlastnosti Diela, ktoré by boli v rozpore s platnými právnymi predpismi alebo ktoré sú napriek písomnému upozorneniu Zhotoviteľa zjavne nevhodné,

15.4.2 Objednávateľ písomne oznámi Zhotoviteľovi, že nemôže splniť svoje záväzky vyplývajúce zo Zmluvy,

15.4.3 Objednávateľ aj napriek predchádzajúcej výzve Zhotoviteľa nesplní, alebo je opakovane v omeškaní s plnením záväzkov vyplývajúcich zo Zmluvy,

15.4.4 z iných dôvodov stanovených Obchodným zákonníkom.

**15.5** Objednávateľ je oprávnený odstúpiť od Zmluvy ako pri podstatnom porušení Zmluvy z nasledovných dôvodov:

15.5.1 Zhotoviteľ do 15 dní odo dňa prevzatia staveniska nezačne s realizáciou prác a ak ani po písomnej výzve nezačne vykonávať Dielo v náhradnom termíne,

15.5.2 Zhotoviteľ je aj napriek predchádzajúcej výzve Objednávateľa nečinný alebo je opakovane v omeškaní so splnením svojich záväzkov vyplývajúcich z tejto Zmluvy, alebo odmieta poskytnúť súčinnosť a spoluprácu s osobami poverenými Objednávateľom a tým znemožňuje riadne plnenie záväzkov Objednávateľa,

15.5.3 Zhotoviteľ písomne oznámi Objednávateľovi, že nemôže splniť svoje záväzky vyplývajúce zo Zmluvy alebo v prípade, že sa situácia Zhotoviteľa zmení v takej miere, že technické alebo finančné záruky, ktoré ponúka, nie sú zlučiteľné s povahou a dôležitosťou prác a dodávok podľa tejto Zmluvy,

15.5.4 z dôvodu opakovaného porušenia povinností Zhotoviteľa týkajúcich sa zhotovenia Diela ustanovených v tejto Zmluve alebo v jej súčastiach,

15.5.5 na majetok Zhotoviteľa bude vyhlásený konkurz alebo bude povolená reštrukturalizácia Zhotoviteľa,

15.5.6 z ďalších dôvodov ustanovených Obchodným zákonníkom.

**15.6** Objednávateľ je v prípade opakovaného menej závažného porušenia Zmluvy (nepodstatné porušenie) Zhotoviteľom povinný písomne upozorniť Zhotoviteľa na nedostatky a požadovať ich odstránenie v primeranej lehote určenej Objednávateľom. Ak nedôjde   
k náprave, je Objednávateľ oprávnený odstúpiť od Zmluvy písomne. V prípade podstatného porušenia Zmluvy je Objednávateľ oprávnený ihneď od Zmluvy odstúpiť a požadovať náhradu vzniknutej škody.

**15.7** Odstúpenie od Zmluvy je účinné dňom nasledujúcom po dni, kedy bolo písomné odstúpenie od Zmluvy doručené druhej Zmluvnej strane.

**15.8** V prípade predčasného ukončenia Zmluvy z dôvodov uvedených v tomto článku Zmluvy je Zhotoviteľ povinný bezodkladne, najneskôr však v lehote 14 dní odo dňa zániku Zmluvy, opustiť stavenisko a odstrániť zariadenia staveniska. Pri plnení tejto povinnosti je Zhotoviteľ povinný zanechať priestor staveniska v stave a s vybavením a zariadením, ktoré bude zaručovať bezpečnosť a ochranu zdravia osôb vstupujúcich na stavenisko a pohybujúcich sa v priestoroch staveniska a jeho bezprostrednom okolí, pokiaľ sa Zmluvné strany nedohodnú inak. Povinnosti vyplývajúce z predchádzajúcej vety je Zhotoviteľ povinný splniť aj v prípade podľa článku XIV bod 14.3 Zmluvy v spojení s článkom XVI bod 16.3 Zmluvy.

**Článok XVI**

**Spoločné ustanovenia**

**16.1** Zhotoviteľ bude pri plnení predmetu Zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky Zmluvy. Zhotoviteľ sa bude riadiť východiskovými podkladmi Objednávateľa, pokynmi Objednávateľa, zápismi a dohodami poverených zástupcov Zmluvných strán a rozhodnutiami a vyjadreniami dotknutých orgánov.

**16.2** Zhotoviteľ je povinný strpieť výkon finančnej kontroly/auditu/overovania súvisiaceho s realizáciou Diela kedykoľvek počas platnosti a účinnosti Zmluvy, a to oprávnenými osobami Objednávateľa v termínoch vopred ohlásených a poskytnúť im všetku potrebnú súčinnosť.

**16.3** Zhotoviteľ je povinný do doby nástupu nového Zhotoviteľa najdlhšie po dobu 14 dní odo dňa predčasného ukončenia Zmluvy zabezpečovať na stavenisku na vlastné náklady všetky potrebné ochranné, bezpečnostné, protipožiarne, hygienické a strážne opatrenia. Zhotoviteľ zodpovedá škodu vzniknutú z dôvodu neplnenia tohto ustanovenia.

**16.4** Pokiaľ nie je v Zmluve uvedené inak, všetky oznámenia, vyhlásenia, žiadosti, výzvy a iné úkony v súvislosti s touto Zmluvou a jej plnením (ďalej len „**Písomnosť**“), musia byť urobené v písomnej forme a doručené na adresu druhej Zmluvnej strany uvedenú v záhlaví Zmluvy alebo prostredníctvom elektronickej pošty, v tomto článku a/alebo na inú adresu, ktorú oznámi táto Zmluvná strana. Písomnosť sa považuje za doručenú za nasledovných podmienok:

16.4.1 v prípade osobného doručovania odovzdaním Písomnosti oprávnenej osobe alebo inej osobe oprávnenej prijímať písomnosti za túto Zmluvnú stranu a podpisom takej osoby na doručenke a/alebo kópii doručovanej Písomnosti, alebo odmietnutím prevzatia Písomnosti takou osobou;

16.4.2 v prípade doručovania prostredníctvom Slovenskej pošty, a.s. doručením na adresu strany a v prípade doporučenej zásielky odovzdaním písomnosti osobe oprávnenej prijímať písomnosti za túto Zmluvnú stranu a podpisom takej osoby na doručenke.

16.4.3 v prípade doručovania elektronickou poštou na e-mailovú adresu Objednávateľa: **sosgemke@mail.telekom.sk** a adresu Zhotoviteľa: .........................................., prijatím potvrdenia druhej Zmluvnej strany o doručení Písomnosti.

**Článok XVII**

**Záverečné ustanovenia**

**17.1** Zmluvné strany sa zaväzujú, že si budú vzájomne poskytovať nevyhnutné spolupôsobenie a vzájomne sa informovať o ďalších skutočnos­tiach potreb­ných pre plnenie ich záväzkov vyplývajúcich z tejto zmluvy, oznamovať si včas dôleži­té okolnosti a ich zmeny, ktoré môžu mať vplyv na ich spoluprácu podľa tejto zmluvy.

**17.2** Práva a povinnosti zmluvných strán, ktoré nie sú upravené touto zmluvou, sa spravujú podľa príslušných ustanovení Obchodného zákonníka a ďalších príslušných všeobecne záväzných právnych predpisov.

**17.3** Meniť alebo dopĺňať text Zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch Zmluvných strán. Akékoľvek dodatky k Zmluve musia byť v súlade s ust. § 18 a ďalšími ustanoveniami zákona č. 343/2015 Z. z. o verejnom obstarávaní v znení neskorších predpisov.

**17.4**Táto Zmluva je vyhotovená v šiestich rovnopisoch, po tri rovnopisy pre každú Zmluvnú stranu. Neoddeliteľnou prílohou tejto Zmluvy je časový harmonogram zhotovenia Diela.

**17.5.** Zmluva nadobúda platnosť dňom jej podpísania Zmluvnými stranami a účinnosť deň nasledujúci po dni jej zverejnenia na webovom sídle Objednávateľa.

**17.6.** Zmluvné strany potvrdzujú, že si túto zmluvu pred jej podpisom prečítali a s jej obsahom súhlasia.

Objednávateľ: Zhotoviteľ:

Košice............................... 2016 Košice............................... 2016

Stredná odborná škola, Gemerská 1

.............................................. ........................................

Mgr. Ingrid Sedláková

riaditeľka školy